ส่งออกผลไม้ 7 เดือนโตร้อยละ 48.31 ตั้งเป้าทั้งปีทำรายได้เข้าประเทศ 180,000 ล้านบาท
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวในการเป็นสักขีพยานพิธีประกาศความตกลง ซื้อขายผลไม้ล่วงหน้า (MOP) ที่กระทรวงพาณิชย์ ว่า ผลไม้ไทยถือว่าเป็นสินค้าเป้าหมายสำคัญในการส่งออกเพื่อทำรายได้ให้กับประเทศ โดยในช่วง 7 เดือนของปี 2564 ยอดการส่งออกเฉพาะผลไม้สดและผลไม้แปรรูป มีมูลค่า 131,166 ล้านบาท เพิ่มขึ้นร้อยละ 48.31 และได้ตั้งเป้าหมายปีนี้ทั้งปีว่าจะส่งออกเพื่อทำรายได้เข้าประเทศไม่ต่ำกว่า 180,000 ล้านบาท เพิ่มขึ้นร้อยละ 30 ทั้งนี้การส่งออกที่เพิ่มข้ึนมาจากการจีดกิจกรรมส่งเสริมการส่งออกผลไม้ 4 งานใหญ่ ได้แก่ กิจกรรมจัดคู่เจรจาทางการค้าออนไลน์ OBM หรือ Online Business Matching / กิจกรรมการส่งเสริมการขายการบริโภคผลไม้ในห้างสรรพสินค้าและตลาดสำคัญในต่างประเทศ / กิจกรรมการจัด Thai Fruits Golden Months หรือเดือนทองของการบริโภคผลไม้ไทยในประเทศต่างๆ และกิจกรรมขายผลไม้ผ่านแพลตฟอร์มต่างๆ โดยเฉพาะแพลตฟอร์มสำคัญในระดับโลกนอกจากนี้ ได้มอบนโยบายพาณิชย์จังหวัดและทูตพาณิชย์ ที่เข้าร่วมประชุมผ่านระบบออนไลน์ให้ทำหน้าที่ช่วยเจรจาจับคู่เพื่อระบายผลไม้ที่ยังเหลืออยู่ในขณะนี้โดยเฉพาะลำไยภาคเหนือและลองกองที่กำลังจะออกสู่ตลาด จับคู่ระหว่างเซลล์แมนจังหวัด และขอให้ทีมเซลล์แมนประจำสำนักงานพาณิชย์ในต่างประเทศเร่งหาตลาดระบายพลไม้เพิ่มเติม และให้วางแผนล่วงหน้าเชิงรุก ให้ทีมเซลล์แมนจังหวัดกับทีมเซลล์แมนประเทศประสานงานร่วมกันเพื่อนร่วมผลักดันการส่งออกสินค้าและผลไม้ไทย